**Juuso "Mäkkäri" Mäkilähde** (s. 2. elokuuta 1984 Lohja) on suomalainen radiotoimittaja ja juontaja. 

Hän juontaa Radio Suomipopilla 2023 alkaen *Aamulypsyä* Tinni Wikströmin, Tuukka Ritokosken ja Janni Hussin kanssa, aikaisemmin *Juuso ja Tinni Show’ta*. Televisiossa hän on juontanut muun muassa *Selviytyjät Suomi*- ja *Suomen surkein kuski* -ohjelmia usean kauden ajan sekä viimeisimmät kaudet myös *Idolsista*.

Mäkilähde on syntynyt Lohjalla, asunut lapsuuden Imatralla ja nuoruuden Jämsässä. Hän nousi suuren yleisön tietoisuuteen juonnettuaan YleX-radiokanavalla iltapäiväohjelmaa vuosina 2010–2015.

Ura
---

Mäkilähde tuli alun perin tunnetuksi televisiossa juontaessaan Subilla esitettyä *Subbari*-nimistä interaktiivista nuoriso-ohjelmaa, jonka ensimmäinen jakso esitettiin helmikuussa 2007. Syksyllä 2007 hän siirtyi juontamaan television Voice-musiikkikanavan *Voicela*-ohjelmaa yhdessä Jukka Rossin ja Tea Khalifan kanssa. Ohjelmaa esitettiin syksyyn 2008 asti.

YleX:llä hän juonsi *YleX Viikonloppua* yhdessä Sanna Gravin kanssa, kunnes siirtyi 1. marraskuuta 2010 juontamaan *YleX Iltapäivää* yhdessä Aino Töllisen ja Jenny Lehtisen kanssa. 17. helmikuuta 2014 *YleX Iltapäivä* muutti nimensä *YleX Jälki-istunnoksi*, jonka juontajina toimivat Mäkilähteen lisäksi Ville "Viki" Eerikkilä ja alussa myös Jenni "Jenspa" Poikelus. Mäkilähde juonsi viimeisen radiolähetyksensä YleX:llä 18. joulukuuta 2015.

Vuonna 2012 Mäkilähde esiintyi *Teräspalleissa*, jossa hän näytteli Herra Sopimatonta. Hän on toiminut *Suomen surkein kuski* -ohjelman juontajana vuosina 2012–2017. Vuonna 2013 hän selosti Euroviisut yhdessä Aino Töllisen kanssa. Syksyllä 2015 Mäkilähde osallistui MTV3:lla esitettyyn *Voitolla yöhön* -estradiviihdeohjelmaan. Lokakuusta 2015 asti hän on toiminut yhtenä Yle TV2:n *Villi kortti* -sarjan panelisteista.

Mäkilähde on juontanut myös *Suomen surkein nikkari* -ohjelmaa, jonka ensimmäinen kausi kuvattiin vuonna 2015. Sarjaa alettiin esittää MTV3:lla 21. syyskuuta 2016. Mäkilähde juonsi yhdessä Lorenz Backmanin ja Tuija Pehkosen kanssa myös *Sinulle on postia* -ohjelmaa, jota esitettiin MTV3-kanavalla. Nelosella esitetyn *Idolsin* kahdeksannen kauden Mäkilähde juonsi yhdessä Anni Hautalan kanssa.

2. lokakuuta 2017 alkaen Mäkilähde alkoi juontaa yhdessä Tinni Wikströmin kanssa Radio Suomipopin iltapäivälähetystä. Vuodesta 2018 alkaen Mäkilähde on juontanut televisiossa *Selviytyjät Suomea* sekä vuodesta 2020 *Farmi Suomea*.

Lähteet
-------

1. ↑  Suosikkijuontaja Juuso Mäkilähde avaa tarinansa: Koomikosta itkupilliksi – ja yksi salamarakkaus *MTV.fi*.  21.11.2015. Viitattu 5.3.2016.
2. ↑  Juontaja Juuso Mäkilähde kertoo Me Naisissa perheensä muuttuneesta arjesta – päättivät puolisonsa Saaran kanssa lopulta nukkua eri huoneissa *Iltasanomat.fi*.  10.2.2019. Viitattu 6.4.2020.
3. ↑  Mäkkäri YleX Ihmiset *Yle.fi*. Viitattu 5.3.2016.
4. ↑  Radio Suomipopin ohjelmat *radiosuomipop.fi*.
5. ↑  Subbari lisätiedot 14.2.2007 *netello.fi*. Viitattu 5.3.2016.
6. ↑  Voice TV:llä 980 000 katsojaa viikossa *Mediaviikko.fi*. Viitattu 17.8.2011.
7. ↑  10 syytä rakastaa YleX:n Vikiä ja Mäkkäriä *Yle.fi*.  18.12.2015. Viitattu 5.3.2016.
8. ↑  Herra Sopimaton *Sub.fi*. Viitattu 31.3.2012.
9. ↑  Suomen surkein kuski paljastuu syksyllä *Autotoday.fi*. Viitattu 13.8.2012.
10. ↑  YleX:n Aino ja Mäkkäri juontavat Euroviisut suomalaiskatsojille *Yle.fi*. Viitattu 29.4.2013.
11. ↑  Tv-kasvo Juuso Mäkilähteellä lämpimät muistot Etelä-Karjalasta *Lappeenrannanuutiset.fi*.  22.10.2015. Viitattu 5.3.2016.
12. ↑  Hyvää luvassa: nämä ohjelmat kannattaa katsoa syksyn tv-ohjelmistosta – 64 poimintaa *Helsingin Sanomat*.  12.8.2016. Viitattu 12.8.2016.
13. ↑  Sinulle on postia *mtv.fi*. Viitattu 18.10.2016.
14. ↑  Anni Hautala ja Juuso Mäkilähde juontavat uuden Idolsin! *iltalehti.fi*. Viitattu 16.5.2017.
15. ↑  Juuso Mäkilähde liittyy Radio Suomipopin tähtikaartiin *Sanoma Media Finland*.  13.9.2017. Viitattu 13.9.2017.
16. ↑  Farmi Suomi *Nelonen.fi*. Viitattu 9.4.2020.

Aiheesta muualla
----------------

* Suosikkijuontaja Juuso Mäkilähde avaa tarinansa: Koomikosta itkupilliksi – ja yksi salamarakkaus *MTV3*.  21.11.2015.
* Juuso Mäkilähde Internet Movie Databasessa. (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |